**Bojt Község Önkormányzat**

*4114 Bojt, Ady E. u. 5.*

*Tel: 06-54/701-525, Fax: 54/701-555, e-mail:* [bojtph@gmail.com](mailto:bojtph@gmail.com)

**Ikt.sz.: BK/1166-2/2025.**  **Tárgy:** Rendkívüli támogatás iránti kérelem

**Közigazgatási és Területfejlesztési Minisztérium**

***Dr. Navracsics Tibor***

***Miniszter Úr részére***

**B U D A P E S T**

*Pf.: 19.*

# 1358

# Tisztelt Miniszter Úr!

A Magyarország 2025. évi központi költségvetéséről szóló 2024. évi XC. törvény (a továbbiakban: költségvetési törvény) 3. melléklet 2.1.5. pontja alapján Bojt Község Önkormányzata támogatási igényt nyújt be.

***Önkormányzatunk támogatási igénye 920.768 Ft***

**A település elhelyezkedése, gazdasági környezete**

Bojt község Hajdú-Bihar megyében, a Berettyóújfalui kistérségben, a Kis-Körös bal partján, Biharkeresztestől északra, Nagykereki és Hencida között fekvő település.

Népessége 602 fő. A lakosság 50 %-a roma nemzetiséghez tartozik, ez az arány az oktató-nevelő intézményekben 80-90 %.

A munkanélküliek száma továbbra is magas, az alacsony iskolázottság, a földrajzi távolságok miatt nehéz az aktív korú lakosság elhelyezkedése.

A munkanélküliség a roma származású embereket nagyobb mértékben sújtja. A falu lakóinak többsége az anyagi színvonal, a lakásviszonyok, valamint az iskolázottság szerint halmozottan hátrányos helyzetű. Sajnos a családok jövedelmeik felhasználásakor nélkülözik a tervszerűséget. A lakosságot jelenleg – összetételét tekintve – többségében nyugdíjas, szakképesítés nélküli vagy munkanélküli, valamint földművelődéssel, állattenyésztéssel foglalkozó kis létszámú réteg, s néhány értelmiségi család alkotja.

A legjelentősebb társadalmi-gazdasági problémát a munkanélküliség magas szintje, illetve a foglalkoztatási helyzet gondjai jelentik, amelyek összefüggenek a számában dinamikusan gyarapodó roma kisebbség szociális-integrációs nehézségeivel is.

A Bojton működő vállalkozások legáltalánosabb jellemzője a kis méret, a vállalkozások többsége egyszemélyes vagy családi vállalkozás.

Civil szervezeteinek tevékenységei biztosítják a lakosság szabadidejének hasznos eltöltését, a csellengés csökkentését, az egészséges életmódra, a sport, a kultúra szeretetére nevelést, a kikapcsolódást és a közösségépítést, valamint az antiszociális magatartások csökkentését, a testi-lelki harmónia élményének megteremtését.

Az Önkormányzat törekszik arra, hogy a programok egyik legfontosabb eredménye a helyi tudás és közösségi tapasztalat felélesztése, közösségi cselekvéssé formálása legyen.

A település rendezvényei a helyi sajátosságokhoz, életkorhoz, igényekhez és elvárásokhoz igazodnak. Az éves rendezvényeik: Idősek hete rendezvénysorozat, szüreti felvonulás és szüreti bál, elszármazottak találkozója, Gyermeknap.

Önkéntes tevékenységi körük: bűncselekmények megelőzése, vagyonvédelem, a lakossági biztonságérzet növelése, lakóközösségi kapcsolatok erősítése, rendőri és más intézkedésre jogosult szerv értesítése. Munkájuk nagy jelentőségű, hiszen a településen nincs állandó megbízott rendőr. 2021. óta az önkormányzat munkáját az ADRA Alapítvány munkatársai is segítik, akik különböző foglalkozásokat tartanak a szociálisan rászorulóknak.

2024. évtől a helyi Roma Nemzetiségi Önkormányzattal közösen szervezik a helyi lakosságot érintő rendezvényeket.

A lakosság egészségügyi ellátását háziorvos és védőnő biztosítja heti 1-1 alkalommal. Fő probléma a gyógyszertár hiánya községünkben. Ezt a tevékenységet a falugondnoki szolgálat közreműködésével valósítjuk meg.

A településen jelenleg egy négy évfolyamos általános iskola és 1 vegyes csoporttal működő óvoda található. A felső tagozat tanulóit iskolabusz szállítja a 6 km-re található székhelyintézménybe.

A gyermekétkeztetést külső szolgáltató közreműködésével oldjuk meg. Működik a házi segítségnyújtás, gyermekjóléti szolgálat, családsegítés.

**Az önkormányzat intézményeinek működése**

Biharkeresztes, Ártánd, Bojt, Nagykereki és Told települések önkormányzatai Biharkeresztesi Közös Önkormányzati Hivatal alapításáról döntöttek, ennek eredményeként 2013. január. 1-től az önkormányzatok igazgatási feladataikat közös hivatal működtetésével látják el.

**Az önkormányzat társulásainak működése**

* Óvodai társulás
* Óvodai nevelés
* Étkeztetési feladatok
* Szociális és Gyermekjóléti Társulás
* Házi segítségnyújtás
* Falugondnoki, tanyagondnoki szolgáltatás
* Családsegítés
* Gyermekjóléti szolgáltatás
* Szociális étkeztetés

A feladatok ellátásánál is tapasztalható kisebb mértékű támogatási igény.

Az önkormányzat kötelező feladatai közül, egyes településüzemeltetési feladatok (pl. közkifolyók fenntartásának költségei) központi támogatások útján történő finanszírozása nem elegendő az önkormányzat költségvetési kiadásainak fedezéséhez.

A lakosság anyagi helyzete miatt nem vezetteti be az ivóvizet a lakhelyére, hanem a községben lévő közkifolyókból vételezik a napi főzéshez, tisztálkodáshoz szükséges vízmennyiséget. Az önkormányzat közkifolyók általi vízdíj tartozása 470.768 Ft.

2025. évtől kötelező főépítész alkalmazása, az önkormányzat e szolgáltatás díját saját forrásból nehezen tudja fedezni.

Dologi kiadások csökkentése érdekében költségtakarékossági intézkedéseket vezettünk be.

Az önkormányzat saját bevételei, és a központi támogatás nem fedezi a működési költségeket. Önkormányzatunk gazdálkodásában a működési-felhalmozási egyensúly folyamatosan betartásra került, felhalmozási bevételeink 100%-ban kötelezettséggel terheltek.

A kötelező feladatok megoldása komoly gondokat jelent a település számára, a rendelkezésre álló pénzügyi forrásokból nehezen tudjuk biztosítani a működtetést.

**A további működés fenntartását, céljaink megvalósítását támogatás nélkül nem tudjuk biztosítani.**

**Önkormányzatunk működési rendkívüli támogatási igényének részletezése:**

**- Közüzemi díjtartozás:  470.768 *Ft***

* **Vízdíj hátralék 470.768 Ft**

**- Egyéb tartozás: (főépítészeti feladatok)  450.000 *Ft***

**Összesen: 920.768 *Ft***

Kérjük, hogy a fentiekben leírtak alapján kérelmünket szíveskedjen támogatni.

**Tisztelettel:**

**Bereginé Szegedi Hajnalka Dr. Köstner Dávid**

polgármester jegyző

Kiadmányozva: Bojt, az elektronikus aláírás szerint.